Աշոտ Տոնոյան

Աշոտ Ռոբերտի Տոնոյան (), քաղաքական գործիչ, Հայաստանի Ազգային ժաղովի նախկին պատգամավոր։

Կենսագրություն 
Աշոտ Տոնոյանը ծնվել է 1958 թվականի մարտի 5-ին Երևանում։ 1976-1978 թվականներին. ծառայել է խորհրդային բանակում։ 1974-1976 թվականներին աշխատել է ՀԽՍՀ թեթև արդյունաբերության մինիստրության հաշվիչ կենտրոնում` որպես տեխնիկ, 1978-1985 թվականներին` «Ռելե» գործարանում կարգավորող վարպետ։ 1985 թվականին հիմնադրել է «Երամ» սննդի կոոպերատիվը։ 1991-1996 թվականներին աշխատել է «Տիգրիս» շինարարական կոոպերատիվում` որպես գլխավոր ինժեներ։ 1996 թվականին հիմնադրել է «Ռոբերտ» շինարարական ՍՊԸ-ն և զբաղեցրել տնօրենի պաշտոնը։ 2002 թվականին հիմնադրել է «Տոնուս» ծածկերի բարձրացման մեթոդով մասնագիտացված շինարարական  ՍՊԸ-ն, որը 2006 թվականից նաև «Ռոբերտ» ՍՊԸ-ի իրավահաջորդն է։ Զբաղեցնում է «Տոնուս» ՍՊԸ-ի գլխավոր տնօրենի պաշտոնը։ 2006 թվականի մայիսի 19-ին ընտրվել է Քանաքեռ-Զեյթուն համայնքի պատվավոր անդամ։ 2006 թվականին հայ-ուկրաինական սպորտային կապերի զարգացմանը մատուցած ծառայությունների համար Ուկրաինայի Հանրապետության Նախագահի կողմից պարգևատրվել է հուշամեդալով, իսկ Հայաստանում օլիմպիական շարժման զարգացմանը մատուցած ծառայությունների համար` ՀԱՕԿ-ի ոսկե շքանշանով։ 2007 թվականի Վանաձորի «Սանահին» կառավարման ինստիտուտի ատեստացիոն հանձնաժողովի որոշմամբ նրան շնորհվել է  «Սանահին» կառավարման ինստիտուտի պատվավոր պրոֆեսորի կոչում, Ասպետների միջազգային միության կողմից` ասպետի կոչում։ Շնորհվել է նաև Բնության և հասարակության մասին գիտությունների միջազգային ակադեմիայի պատվավոր դոկտորի կոչում։ ՀՀ քիքբոքսինգի ազգային ֆեդերացիայի և «Զեյթուն» մարզական ակումբի պատվավոր նախագահ, «WPKA» քիքբոքսինգի աշխարհի ֆեդերացիայի կազմխորհրդի և «Inernational Police-Motor Corporations» միջազգային կազմակերպության անդամ, «Սոզվեզդիա» միջազգային գիտական, մշակութային, սպորտային կազմակերպության խորհրդի անդամ։ 2007 թվականի մայիսի 12-ին ընտրվել է Ազգային ժողովի պատգամավոր թիվ 3 ընտրատարածքից։

Անձնական կյանք 
Ամուսնացած է, ունի երկու  երեխա։

Ծանոթագրություններ 

ՀՀ Ազգային ժողովի պատգամավորներ
Հայ քաղաքական գործիչներ